L'Associació de Fiscals ha felicitat el sistema judicial espanyol, encarnat en el Tribunal Suprem (TS), "per haver demostrat, un cop més que en qualsevol controvèrsia en que se'l sotmet només es té en compte l'imperi de la llei" i ha afegit que "és deure dels demòcrates" acatar la sentència. L'Associació s'ha manifestat així arran de la sentència del TS pel procés i ha assegurat que Espanya "és un estat democràtic on l'observança dels drets fonamentals és la pedra angular que informa tot el sistema jurídic". Ha dit també que tots els participants en el procés han demostrat la seva "altra preparació i dedicació", com queda demostrat a l'"escrupolós respecte als drets i garanties dels processats establerts en les normes processals i a la Constitució".  L'organització ha valorat que la tramitació de la causa especial, la celebració del judici i la seva posterior sentència "evidencien el sotmetiment de les institucions a la legalitat".

Summary: L'Associació de Fiscals felicita el TS  per la seva feina i diu que  és "deure dels demòcrates" acatar la sentència


El cap de llista de Democràcia i Llibertat (DL) al Congrés per Lleida, Toni Postius, s'ha compromès a exigir al govern de l'Estat, "en benefici del tercer sector", que transfereixi a la Generalitat la gestió del 0,7% de l'IRPF "per a finalitats d'interès social". Postius, que ha col·laborat aquest diumenge amb la Marató a la Universitat de Lleida, ha defensat explícitament que el tercer sector social, que treballa en col·laboració amb el sector públic en activitats d'interès general, "ha tingut i té un paper molt significatiu per incrementar la cohesió social, per lluitar contra la crisi i per apaivagar els seus efectes més negatius". Per això, ha defensat que "cal donar el màxim suport a la seva tasca des de totes les administracions".  Postius ha assegurat que Democràcia i Llibertat exigirà al govern de l'Estat "el compliment immediat" de les sentències del Tribunal Constitucional i del Tribunal Suprem respecte a la transferència a la Generalitat de la gestió dels recursos destinats a finalitats d'interès social i mediambiental relatius al 0,7 % de l'IRPF. "Ho farem en benefici del tercer sector de Catalunya", ha remarcat. Així mateix, el candidat ha criticat que "aquells que s'omplen la boca amb el respecte a la llei i el compliment de les sentències del Constitucional, quan qui ha de complir és el govern espanyol i, aquest, es passa la legalitat pel clatell", ha reblat.   Postius ha reiterat que els representant de DL reclamaran l'increment del percentatge d'IRPF destinat a finalitats d'interès social i mediambiental "perquè passi del 0,7 a l'1 %". També s'ha compromès a promoure l'adopció de mesures que permetin "alleugerir la difícil situació financera per la qual travessa el tercer sector". Amb aquest objectiu, el cap de llista al Congrés per Lleida ha dit que Democràcia i Llibertat impulsarà la creació d'un Fons per a la Reestructuració d'Entitats del Tercer Sector d'Acció Social, "que distribueixi els recursos entre les comunitats i que tingui per objecte facilitar l'accés a capital per garantir la viabilitat i sostenibilitat de les entitats".   Finalment, conscient de la necessitat de proveir de recursos al sector per desenvolupar projectes de llarga abast o fer front a problemes de liquiditat, Toni Postius ha expressat el compromís per facilitar l'accés al crèdit per a capitalització i circulant de les diferents línies de l'Institut de Crèdit Oficial (ICO) a les entitats del tercer sector, "a la vegada que promourem la seva funció, també com a font de finançament, a través d'avals que facilitin l'accés al crèdit en les millors condicions financeres possibles", ha exposat el candidat.

Summary: Postius (DL) exigeix a l'Estat que transfereixi a la Generalitat la gestió del 0,7% de l'IRPF per a finalitats socials


Gepec, Ecologistes del Sénia i la Plataforma Salvem lo Montsià han culpabilitzat el Govern i els partits polítics catalans en general de permetre el creixement de l'espoli de les oliveres mil·lenàries a la zona. Especialment, recorden, després que el passat 30 de novembre la FAO declarés aquests arbres com a Sistema Important del Patrimoni Agrícola Mundial. Un reconeixement, segons retreuen, que no serveix per aturar l'increment de la seva arrencada i posterior comercialització davant la manca d'una acord polític que permeti aprovar una llei de protecció com l'existent al País Valencià. Això, asseguren, converteix Catalunya en "l'únic lloc del món" on poden ser espoliades. L'any 2005, el Gepec va inventariar 1.668 arbres monumentals al Montsià.

Summary: Els ecologistes acusen Govern i partits de permetre l'espoli les oliveres mil·lenàries


El TSJC ha confirmat la pena de 19 anys de presó per a Musa Baldeh, l'acusat d'assassinar la dona a ganivetades a Sant Pere Pescador (Alt Empordà) el 17 de novembre del 2014. El tribunal desestima íntegrament el recurs de la defensa que exposava fins a set arguments contra el veredicte del jurat popular i la sentència de l'Audiència de Girona que, a principis d'abril, va condemnar Baldeh per un delicte d'assassinat amb una circumstància agreujant de parentiu i una atenuant de confessió. A més, també avala la prohibició a tenir la pàtria potestat dels tres fills menors d'edat que tenia amb la víctima i recorda que l'atac va ser al domicili familiar i davant la filla petita de la parella, que aleshores tenia només 1 any.  La defensa de l'acusat d'assassinar a dona a ganivetades a Sant Pere Pescador va recórrer la sentència de la secció tercera de l'Audiència de Girona que condemnava Musa Baldeh a 19 anys de presó per un delicte d'assassinat. Segons el relat de la sentència, Baldeh va atacar la víctima a traïció, apunyalant-la a la zona del cap i el coll amb dues armes (un destraló de carnisser i un ganivet llarg de cuina) i sense que tingués cap possibilitat de defensar-se.  A la sentència, l'Audiència li va prohibir tenir la pàtria potestat dels tres fills menors d'edat que tenia amb la víctima, així com viure als municipis on resideixin els germans de la dona. També li va imposar pagar una indemnització de 455.000 euros als tres infants i a un germà de la víctima.  La defensa va interposar un recurs que desgranava fins a set motius contra el veredicte i la sentència. El Tribunal Superior de Justícia de Catalunya (TSJC) els ha desestimat tots i ha confirmat la resolució de l'Audiència de Girona.  La defensa posava en dubte que l'acusat hagués actuat a traïció quan va atacar la víctima i apuntava la hipòtesi d'una baralla prèvia. A més, sostenia que a l'acusat se li havia d'aplicar una eximent incompleta de legítima defensa, una atenuant d'arravatament i que es considerés com a molt qualificada d'atenuant de confessió que sí que li va apreciar l'Audiència perquè va ser ell mateix qui va trucar al 112 i va esperar l'arribada de la policia. Finalment, la defensa qüestionava que el pare no pogués tenir la pàtria potestat dels nens i que hagués d'indemnitzar un dels germans de la víctima. El TSJC resol que es tracta d'un assassinat (i no un homicidi com pretenia la defensa) perquè "no hi ha cap dubte que l'acusat va triar intencionadament el moment, la forma, els instruments i el lloc del seu atac amb la intenció de procurar la indefensió de la víctima i assegurar la seva mort". La sentència recorda que al pis no hi ha signes de lluita i ressalta que les ferides de la víctima indiquen que anava "desarmada" quan va intentar, sense aconseguir-ho, repel·lir alguna de les ganivetades. L'alt tribunal també avala la decisió de prohibir-li la pàtria potestat del tres infants i recorda que es tracta d'un crim per violència de gènere que genera un "especial retret social". La sentència està d'acord amb la imposició de 19 anys de presó tenint en compte "la gravetat i la forma d'execució premeditada, amb la inquietant presència de la filla en comú al lloc dels fets mentre tenia lloc el degollament despietat i brutal de la seva mare".  La sentència del TSJC no és ferma i es pot recórrer al Tribunal Suprem.

Summary: El TSJC confirma la pena de 19 anys de presó per a l'acusat d'assassinar la dona a ganivetades a Sant Pere Pescador


Dos bombers del Parc de Palafrugell es troben ingressats a la Unitat de Cures Intensives de l'Hospital Josep Trueta per un possible cas de botulisme, segons ha informat el Departament de Salut. L'Agència de Salut Pública de Catalunya ja investiga el cas, que se centra en un dinar casolà que van compartir els dos afectats dilluns passat, junt amb set companys mes, mentre estaven de guàrdia. Tot i així, només dos van desenvolupar els símptomes, que es van iniciar el dilluns a la nit. Dimarts van acudir d’urgències a l’Hospital de Palamós, d’on van ser derivats a l’Hospital Josep Trueta. Tot seguit, van ser traslladats a l'UCI en estat greu i pronòstic reservat. Un cop a l'UCI, van ser tractats amb sèrum antibotulínic per especialistes de la Unitat de Cures Intensives amb el suport de la Unitat de Toxicologia que es va posar en marxa el mes de gener passat. Com a mesura preventiva, s’han centralitzat al Trueta més dosis de sèrum antibotulínic, gràcies a la Xarxa d’Antídots de Catalunya. Amb tot, fins al moment, no s’ha declarat cap més cas. Tot apunta que es tracta d'un cas d'intoxicació alimentària per botulisme, a l'espera de la confirmació oficial de les mostres que s'analitzen a l'Institut Carlos III de Madrid. Les intoxicacions per botulisme són poc freqüents però de conseqüències greus. Concretament, estan causades per la ingestió de de toxina botulínica (NTBo) - un dels tòxics naturals més potents - preformada a l’aliment i tradicionalment s'ha associat al consum de conserves casolanes, carns curades o fermentades, el peix amb tractaments lleus de conservació - fumat en fred, productes envasats al buit -semiconserves vegetals i olis aromatitzats amb herbes i altres condiments. De moment, tècnics de l’Agència estan investigant quin aliment podria ser el causant de la intoxicació. El darrer brot declarat a Catalunya va ser l’any 2011, quan es van intoxicar els 5 membres d’una mateixa família a Barcelona.

Summary: Dos bombers del Parc de Palafrugell es troben ingressats a la UCI de l'Hospital Josep Trueta per un possible cas de botulisme


El candidat a la investidura com a president de la Generalitat, Carles Puigdemont, ha demanat empara al president del Parlament, Roger Torrent, a través d'un escrit. "Ateses les actuacions judicials i governamentals de l'estat encaminades a obstaculitzar l'exercici del meu mandat com a diputat i com a candidat a la presidència de la Generalitat, i particularment a impedir que pugui assistir al ple d'investidura programat pel proper dia 30 de gener, com a màxima autoritat de la cambra i en les funcions que li són inherents de fer complir el reglament, li sol·licito empara i que adopti les mesures necessàries per tal de salvaguardar els drets i les prerrogatives del Parlament i del conjunt dels seus membres", afirma Puigdemont. Es tracta d'un escrit que s'ha registrat aquest matí a la cambra catalana.

Summary: Puigdemont demana empara a Torrent perquè prengui les "mesures necessàries" per "salvaguardar els drets" del Parlament


El TNC ha suspès les seves representacions i  activitats públiques durant 15 dies a partir d'aquest dijous i fins al 26 de març inclòs després de les mesures preses per la Generalitat respecte el coronavirus. En un comunicat, s'indica que atès que 'Justícia', 'Solitud' i 'L'huracà', els tres espectacles en cartell aquesta setmana, tenen els aforaments venuts per sobre del 90% d'ocupació, no els "resulta viable" poder aplicar la instrucció del Govern de mantenir els actes de menys de 1.000 persones tot reduint l’aforament a un terç de la capacitat de la sala. Així mateix, les activitats programades amb grups escolars, funcions i visites guiades, queden igualment anul·lades atesa la instrucció rebuda des del Departament d’Ensenyament. El TNC ha explicat que els diners de les entrades es retornaran automàticament a tot el públic al més aviat possible. Només les persones que hagin comprat les entrades per telèfon o taquilles s’han de posar en contacte amb el teatre.  En relació amb la gira de 'La Rambla de les Floristes', a l'espera de la decisió del Teatre Auditori de Granollers, la previsió és anul·lar la funció prevista per aquest diumenge i mantenir la funció a Manacor prevista per aquest divendres atès que, per ara, no s’ha comunicat cap mesura extraordinària a les Illes Balears. En el cas que el govern de les Illes Balears prengui les mateixes mesures que a Catalunya en les properes hores, apunta el TNC, aleshores seguiran les instruccions que es marquin. Les funcions d'aquest dimecres a la Sala Gran ('Justícia') i a la Sala Petita ('Solitud') es mantenen tot i que es retornaran els diners de totes les persones que ho sol·licitin.

Summary: El TNC suspèn les seves representacions i les activitats públiques durant 15 dies


L’Ajuntament de Sant Sadurní d’Anoia (Alt Penedès) desplegarà aquest desembre i fins el febrer una prova pilot de bus a demanda a la línia urbana L2. L’objectiu és analitzar les necessitats dels viatgers i implantar posteriorment canvis que permetin optimitzar l’itinerari i els horaris, segons ha informat el consistori aquest dijous en un comunicat. Els usuaris que vulguin utilitzar l’L2 entre les 8 h i les 14 h hauran de demanar la parada del vehicle a través de l’aplicació de mòbil Shotl o bé al telèfon gratuït 672040375, amb una antelació mínima d’entre 10 i 20 minuts. La setmana vinent, el consistori donarà més detalls del servei en una demostració per als mitjans de comunicació.

Summary: Sant Sadurní d’Anoia oferirà el servei a demanda en una de les línies de bus urbà


La vintena de municipis de la Noguera afectats per la intensa pedregada que va caure dissabte a la tarda en aquesta comarca estudien sol·licitar la declaració de zona catastròfica. Això ho ha explicat l'alcaldessa d'Os de Balaguer, Estefania Rufach, després de la reunió mantinguda aquest dimarts a Gerb entre els alcaldes de les poblacions més afectades amb representants del Departament d'Agricultura. La decisió la prendran els consistoris un cop hagin recollit tota la informació necessària per tal de quantificar els danys ocasionats, ja que a més de l'afectació en l'agricultura la pedregada també ha deixat desperfectes en camins, equipaments municipals i també en habitatges privats. La tempesta d'aigua i pedra va afectar més de 10.000 hectàrees de cultius agraris (cereals, fruita dolça, ametllers, olivera, vinya, i farratges), amb afectacions que oscil·len entre el 20 i el 90% en funció del municipi i de la zona. En alguns camps de fruiters, els danys de la pedregada en els arbres pot suposar la pèrdua de la collita d'enguany i afectar també a la de l'any vinent. El director general de Desenvolupament Rural, Oriol Anson, i el director dels Serveis Territorials d'Agricultura a Lleida, Ferran de Noguera, s'ha reunit aquest dimarts a Gerb amb els alcaldes dels municipis afectats per la pedregada de dissabte passat. Durant la trobada, els responsables de l'administració han traslladat als alcaldes la necessitat de millorar les condicions de les assegurances incorporant-hi modificacions que optimitzin el sistema, ampliant i ajustant la cobertura i el seu període a la realitat de l'evolució de la collita i dels canvis en la climatologia i en la seva afectació en la producció. Des d'Agricultura també han dit que estudiaran poder incrementar els ajuts per a la contractació d'assegurances agràries i per a la instal·lació de xarxes antipedra.  Segons el departament, la tempesta d'aigua i pedra va afectar més de 10.000 hectàrees de cereals, fruita dolça, ametllers, olivera, vinya, i farratges d'una dotzena de termes municipals, amb especial virulència en poblacions com ara Castelló de Farfanya, Gerb, i Os de Balaguer, si bé també van registrar una important afectació en altres com Albesa, Algerri, Balaguer, Camarasa, Foradada, Artesa de Segre, Menàrguens, Àger, Alòs de Balaguer, la Sentiu de Sió i Foradada. La pedregada va tenir lloc cap a les 17 hores, amb pedres d'una mida de més d'1,5 centímetres de diàmetre.   Anson ha remarcat que destaca l'afectació en el cereal d'hivern ja que es tracta del principal conreu de bona part de la zona malmesa. El grau d'afectació en les produccions agràries oscil·la entre el 20 i el 90% tot i que es registren amplis marges amb àrees amb afectacions baixes i altres àrees amb prop del 100% dins d'una mateixa zona, com s'esdevé en finques de Gerb, Castelló de Farfanya, o zona nord de Balaguer. Tot i així, els danys haurien estat extensos en tots els municipis afectats. Quant als fruiters, l'afectació s'ha produït tant en fruit com en branques en les zones on la pedra va afectar amb més virulència, el que podria acabar condicionant no només la campanya fructícola d'enguany sinó també la següent, segons ha assenyalat el director general de Desenvolupament Rural després de visitar algunes de les finques afectades al nucli de Gerb. En els cultius farratgers de zones de reg se n'ha vist afectat un tall, en secà la pèrdua és en el cultiu anual.   Les dades provisionals apunten a una superfície afectada de 287 hectàrees de fruita de pinyol, 314 de fruita de llavor, 8.132 de cereals d'hivern, 702 de farratges, 598 d'ametller i olivera, i 41 vinya, tot i que en aquest cas es podria veure incrementada.  Al marge dels danys en l'agricultura, la pedregada també ha malmès equipaments municipals, mobiliari urbà, camins i habitatges privats, especialment tendals i persianes però també coberts i altres edificacions. Per això, els ajuntaments afectats estudien demanar la declaració de zona catastròfica. Prendran la decisió així que finalitzin els diferents informes per quantificar els danys soferts per la tempesta, segons ha explicat l'alcaldessa d'Os de Balaguer, Estefania Rufach.    Pedregada a la Ribera d'Ebre i a la Terra Alta   La Terra Alta i la Ribera d'Ebre també van registrar la tarda dissabte una pedregada que va afectar principalment els termes municipals de Bot, Horta de Sant Joan, i Mora d'Ebre, sent el primer el més afectat, principalment en vinya, on s'ha observat danys que van des del 5% al 90% de la vegetació amb impactes de pedra, segons el Departament d'Agricultura. En les parcel·les afectades, els impactes de la calamarsa han produït trencaments de raïm o part d'aquests, de forma molt variable, observant parcel·les sense pèrdua de collita i d'altres amb pèrdues que van del 5 al 45% de raïms trencats. Tot i això, per fer una valoració definitiva caldrà esperar l'evolució del raïm colpejat que no s'ha trencat, ja que alguns d'aquests podrien acabar assecant-se. La zona afectada a Bot és d'unes 188 hectàrees de conreu, 103 de les quals vinya, 33 d'olivera, i 52 d'ametllers, tot i que aquests dos últims cultius no presenten danys significatius (alguna fulla caiguda, impactes en rames més joves i en olivera una mica de mostra al terra).   D'altra banda, l'estimació de superfície afectada a Horta de Sant Joan és d'unes 26 hectàrees, sent la zona afectada d'aquest terme municipal la dels Plans d'Arenys, on la intensitat de la pedregada no va ser tan important com a Bot, però sí que va produir danys, principalment al cirerer, cultiu en què s'observen impactes en un 70% de la cirera, en un total d'unes 5 o 6 hectàrees de cirerers. Pel que fa a la vinya, no ha afectat al raïm, però sí en sarment amb presència d'algun cop que podria fer que en aquelles vinyes que s'estan formant es pugui trencar el brot pel punt de l'impacte quan aquestes s'hagin de doblegar per a formar el cordó del cep. En aquesta zona hi ha unes 20 hectàrees de vinya.   Pel que fa a la calamarsada registrada a la Ribera d'Ebre, aquesta va afectar bàsicament el terme municipal de Móra d'Ebre. Els conreus afectats són, principalment, presseguer (40%), nectariner (29%), albercoquer (20%), vinya (8%) i cirerers (3%), si bé val a dir que en albercoquer i cirerer ja havia iniciat la recol·lecció. L'àrea total afectada amb més o menys intensitat en aquest terme està al voltant d'almenys 77,50 hectàrees, segons Agricultura.  El grau d'afectació se situa pràcticament al 100% dels fruits en la totalitat de superfície d'albercoquer i cirera. En el cas de l'albercoquer la majoria fruits presenten més de 6 impactes de pedra. La vinya apareix escapçada amb pèrdua de massa foliar i raïms afectats; tot i això hi ha com a molt un 30% de pèrdua de collita. El presseguer i nectarina són els conreus amb més superfície malmesa, amb alguna zona que presenta un percentatge d'afectació del 100% amb tots els fruits amb diversos impactes, mentre en la resta els percentatges varien, tot i això dins de l'àrea afectada oscil·la entre el 50 i el 70%. Hi ha varietats de préssec que encara estaven pendents de l'aclarida manual, tot i l'afectació amb una aclarida més costosa es podrà augmentar el percentatge de fruits comercials, segons asseguren des d'Agricultura.

Summary: Els municipis de la Noguera afectats per la pedregada de dissabte estudien demanar la declaració de zona catastròfica


La defensa demana l'ajornament a l'espera que l'Audiència resolgui el recurs del ministeri fiscal a l'arxivament de les diligències contra el regidor de Sant Joan de Vilatorrada ACN Manresa.-El regidor de Sant Joan de Vilatorrada, Jordi Pesarrodona, ha preferit posposar la seva declaració com a perjudicat per les càrregues policials de l'1-O a Sant Joan de Vilatorrada a l'espera que l'Audiència resolgui si manté o no els presumptes delictes d'odi i desobediència contra ell. La defensa del regidor ha optat per demanar l'ajornament i així evitar "preguntes incòmodes que podrien anar-li després en contra", ha aprofundit el lletrat del Col·legi d'Advocats de Manresa, David Casellas. Pesarrodona ha reconegut que li hauria agradat "defensar la dignitat dels santjoanencs" i més després que un tinent de la Guàrdia Civil hagi reconegut "que anava per a mi". La resolució de l'Audiència de Barcelona pot trigar encara setmanes pel que la declaració de l'edil com a perjudicat es podria posposar fins al proper mes de setembre. Jordi Pesarrodona havia de declarar com a perjudicat davant la magistrada del jutjat d'instrucció 2 de Manresa que investiga les càrregues policials de l'1-0 al Bages. La declaració ja es va posposar el 23 d'abril, jornada en què la jutge va acordar l'arxivament provisional dels presumptes delictes d'odi i desobediència greu contra el regidor. La setmana passada, però, la Fiscalia va recórrer a l'Audiència de Barcelona la decisió.  Ara, des del Col·legi d'Advocats de Manresa, que van presentar un escrit d'oposició al recurs, han optat per demanar l'ajornament de la declaració del regidor "fins que no hi hagi sentència ferma", ha dit el lletrat David Casellas, tot especificant que "li haurien pogut fer preguntes que tinguessin relació amb fets pels quals està sent investigat, els delictes d'odi i resistència greu". Segons l'advocat la resolució de l'Audiència podria trigar setmanes i, per tant, la declaració del regidor es podria posposar fins al setembre. Pesarrodona ha reconegut que tenia ganes de poder explicar davant la jutge "el que va passar l'1 d'octubre a Sant Joan" i més després que un tinent de la Guàrdia Civil "hagi reconegut que anava per mi". "Era un dia clau per defensar la dignitat dels santjoanencs", ha dit, tot afegint que, a l'espera del nou assenyalament, "seguiré protestant amb la meva eina, el nas de pallasso". "Volen fer-nos por”  Pesarrodona creu que el recurs a l'arxivament de la Fiscalia és "una persecució directa" que vol evitar crear "jurisprudència”, ja que es demostrava “la falsedat d’un informe als de la guàrdia civil" i per tant "es podria aplicar a altres casos com el dels informes que van enviar als jordis a la presó". El regidor també opina que amb el recurs es busca "fer-nos por perquè estiguem quiets". No obstant això, assegura que causa l'efecte contrari que és "fer-nos més forts".

Summary: Pesarrodona no declara per les càrregues de l'1-O per evitar que el perjudiqui si se'l torna a acusar d'odi i desobediència


La Confederació d'Associacions Veïnals de Catalunya (CONFAVC) ha instat el veïnat a sortir al carrer per defensar la democràcia davant "la suspensió de l’autonomia i l’estat d’excepció imposat per l’estat espanyol" com a única resposta, segons diu, al dret a decidir. En un comunicat, l'entitat ha qualificat d'"extrema gravetat i atemptat contra els drets i les llibertats fonamentals" els registres de la Guàrdia Civil a seus de la Generalitat i les detencions d’alts càrrecs del Govern. La CONFAVC recorda que moviment veïnal del país històricament, inclús abans de la Constitució del 78, ha estat al costat de la lluita pels valors dels drets de llibertats per aconseguir uns barris més habitables i en millors condicions de vida per a totes les persones "sempre amb una màxima: democràcia i participació amb majúscules". Així mateix, l'entitat veïnal també troba lamentable que la única resposta de Rajoy al referèndum sigui la persecució de més de 712 alcaldes que només, segons apunten, han posat a disposició equipaments perquè es pugui fer el referèndum "i s’oblidi dels més de 900 càrrecs processats del PP". Afegeixen que avui està en joc no tan sols el dret a decidir dels ciutadans catalans, sinó les llibertats democràtiques de tot Espanya, i per això han fet una crida a la mobilització d’altres confederacions d’associacions veïnals de l’Estat contra les "agressions antidemocràtiques". Finalment, la CONFAVC recorda que des de fa temps denuncia el "setge" dels drets socials i nacionals que en els darrers anys el govern espanyol "ha anat retallant progressivament" com l’aprovació de la Llei mordassa, l'anul·lació de la Llei d’emergències habitacionals; la Llei d’igualtat, la reforma laboral, entre d'altres, segons recorda. Per això, l'entitat defensa la democràcia "per damunt de tot" i les institucions catalanes i insten el moviment veïnal a sortir el carrer "perquè fer un referèndum no és cap delicte, ni tant sols en el Codi Penal".

Summary: La CONFAVC qualifica d'"atemptat contra els drets fonamentals" els registres de la Guàrdia Civil a seus del Govern


L’Íbex 35 ha tancat la sessió d’aquest dijous baixant fins els 8.764,50 punts, de nou per sota dels 9.000 punts, després d’arrossegar durant la jornada unes pèrdues del 2,75%, el pitjor resultat d’aquest any i el pitjor des del 4 d’octubre de l’any passat, quan les pèrdues van arribar fins els 2,85%. Tot  i això, la borsa europea amb més pèrdues ha estat la de Londres on el FTSE100 s’ha deixat el 3,58%, seguit del Dax alemany i la borsa de Milà amb pèrdues del 3,5% i el CAC 40 de París que ha perdut el 3,3%. Les borses han reaccionat a la baixa davant la detenció a Canadà, a petició dels Estats Units, de Meng Wanzhou, directora financera de Huawey, i davant la possibilitat d’agreujar-se la guerra comercial entre Washington i Pequin.

Summary: L’Íbex 35 es deixa el 2,75% i tanca la pitjor sessió de l’any


Municipis d'arreu de Catalunya han estat escenari aquest dimecres a la tarda de concentracions en contra de la sentència del Tribunal Suprem que prohibeix exhibir banderes no oficials als edificis públics, en una decisió que inclou, per exemple, la bandera independentista catalana o la que agrupa el moviment lgtbi. Les xarxes socials han recollit convocatòries de municipis del Camp de Tarragona, de les Terres de l'Ebre, de l'Àmbit Metropolità de Barcelona o de les Comarques Gironines, entre d'altres. Per exemple, a Girona una vintena de persones s'han concentrat davant de la plaça del Vi en contra de la "regressió de drets i llibertats" a Catalunya. Les convocatòries cridaven a evitar el confinament de la llibertat d'expressió.

Summary: Concentracions arreu del territori contra la prohibició d'exhibir banderes no oficials als edificis públics


El Bisbe de Lleida, Salvador Giménez Valls, ha ordenat prevere Mossèn Josep Solé i Sans en la celebració conclusiva del Jubileu de la Misericòrdia que ha tingut lloc aquest diumenge a la tarda a la Catedral de Lleida. Josep Solé i Sans, de 49 anys, és diaca a les parròquies del Pilar i Magdalena de la ciutat de Lleida i fill de Les Borges Blanques. Precisament la primera missa que oficiarà el nou prevere serà el 20 de novembre al seu municipi, a la capital de les Garrigues. Des del Bisbat de Lleida, el secretari canceller Mossèn Víctor Espinosa, ha explicat que l'última ordenació d'un lleidatà com a capellà va ser fa cinc anys. Va ser a Jaume Melcior, l'any 2011, quan tenia només 32 anys. En l'última dècada, a Lleida, s'han ordenat nou sacerdots, una xifra que Espinosa reconeix "insuficient". Tres eren d'origen africà i els altres de nacionalitat espanyola. Concretament de Tarragona, Alacant, Barcelona, València i un altre de Lleida l'any 2006, Josep Maria Novell, ordenat capellà als 62 anys. En aquest sentit, Solé i Sans, espera que el seu exemple serveixi perquè altres mossens donin un pas endavant. Mossèn Josep Solé i Sans, minuts abans de la seva ordenació, ha reconegut estar "una miqueta nerviós". Pel que fa a la seva vocació, ha explicat que s'ha criat en una família cristiana i practicant però que "només Déu sap el motiu pel qual m'he volgut fer capellà". "Suposo que deu ser aquella llavor que tenia sembrada i que en un moment donat creix", ha afegit. Pel que fa a les poques ordenacions, Solé i Sans considera que les vocacions "hi són" però que són poques, "com en tots els àmbits" de la vida. Considera que el problema de l'ésser humà és que "li costa comprometre's les 24 hores del dia els 365 dies de l'any, sigui pel que sigui". Josep Solé, amb el seu nomenament, espera aportar un aire frec a la diòcesi de Lleida així com "servei i poder servir". El nou capellà va ser nomenat diaca permanent a les parròquies del Pilar i Magdalena el maig del 2015, després de cessar-lo dels serveis en l'Arxiprestat Baix Urgell-Les Garrigues. També va ser nomenat notari de matrimonis i Agents de Precs. El Mossèn Víctor Espinosa reconeix que nou nous capellans en deu anys és una xifra insuficient per preveure l'atenció dels propers anys a la diòcesi de Lleida, tenint en compte el nombre de parròquies i la tasca que es fa a la diòcesi. Tot i això, ha afegit, estan "molt contents" de cada nova ordenació, perquè "darrera de cada persona hi ha una vida i una vocació". Espinosa ha explicat que per fer front a aquesta mancança de sacerdots, en els darrers anys han signat convenis de col·laboració amb una diòcesi de Colòmbia i una altra de Romania, on es fan contractes amb sacerdots d'allà perquè puguin treballar a la diòcesi de Lleida durant cinc anys. Pel que fa als tres capellans d'origen africà ordenats en l'última dècada a Lleida, Espinosa reconeix que ordenar homes d'origen estranger és una novetat els darrers anys, que té la seva explicació en el fenomen de la immigració. "Moltes famílies s'han instal·lat al nostre país, són catòliques i tenen vocació", explica.

Summary: El Bisbe de Lleida ordena sacerdot Mossèn Josep Solé, el primer lleidatà dels últims cinc anys


El president de la Generalitat, Quim Torra, ha apel·lat aquest dijous a acabar amb les disputes i diferències entre partits i formacions independentistes per poder afrontar la tardor i la sentència del judici de l'1-O de la manera més unitària possible. Ho fa en un article que publica a El Punt Avui, on assegura que "ara torna a haver davant un moment que obliga a deixar les disputes a un costat". "No és el moment de tornar a competir entre nosaltres, sinó de cooperar a favor de tots. És el moment de teixir l’única resposta possible a les sentències del judici polític contra els nostres companys i companyes i el dret d’autodeterminació de Catalunya: l’entesa de totes les forces independentistes per avançar plegats en el tram final cap a la independència de Catalunya".  En aquest mateix article, el president recorda que personalment no té cap intenció d'acatar cap condemna que sigui dictada arran del judici de l'1-O. "No estava ni estic disposat a acceptar unes sentències del Tribunal Suprem que no siguin d’absolució. Si ens prohibeixen un dret, la nostra obligació és tornar-lo a exercir. Si ens neguen la llibertat d’expressió, ens continuarem expressant. I si ens impedeixen d’autodeterminar-nos, ho tornarem a fer", afirma, tot afegint que "és exercint-los que els drets es fan realitat". I és que Torra és conscient que, passat l'estiu, les sentències poden posar a prova el futur de la unitat independentista. "Venen uns mesos que tornaran a demanar el millor de tots nosaltres. I segons quina resposta sapiguem donar als mesos que vindran, Catalunya en sortirà enfortida i més lliure, o debilitada i dividida. És per això que amb els partits independentistes i les entitats compromeses amb la llibertat de Catalunya ens hem posat a treballar per tenir una resposta compartida i a l’altura del moment", explica, detallant que ell s'ha estat reunint amb tots els actors del sobiranisme a la recerca d'aquesta resposta unitària.  Tot i això, no s'estalvia la defensa de la postura de JxCat en tombar els pressupostos del govern espanyol que va acabar en eleccions o el 'no' a la investidura de Pedro Sánchez, encara que siguin decisions que no ha compartit tot l'independentisme polític. "He defensat sempre una actuació coherent amb la defensa del dret d’autodeterminació, que, en conseqüència, impedia tramitar el pressupost del govern espanyol, i que ens feia dir que no la setmana passada a la investidura d’un Pedro Sánchez perquè es va tancar a parlar de diàleg per a una solució política al conflicte", comenta a l'article.

Summary: Torra: "El moment ens obliga a deixar les disputes a un costat. No és el moment de tornar a competir entre nosaltres"


Les direccions de centres públics de Catalunya han registrat aquest dijous al Parlament un comunicat de "rebuig" i "indignació" davant les "retallades dels recursos humans" que, segons  expliquen en el document, el Departament d'Ensenyament els ha anunciat en les reunions dels darrers dies. El comunicat ha rebut firmes de suport de 179 escoles, instituts i escoles d'educació especial i els seus impulsors deixen oberta la porta perquè s'hi puguin afegir més centres. Uns 200 mestres i directors s'han concentrat a primera hora de la tarda a les portes del Parlament per protestar en contra de la reducció de personal. Diputats de la CUP i de CSPQ, que havien baixat a escoltar les queixes, s'han endut l'esbroncada d'una part dels manifestants, que, molt enfurismats, els han coresponsabilitzat de la falta de recursos per a educació.

Summary: 179 centres públics de Catalunya registren al Parlament firmes en contra de les "retallades" de personal a les escoles


El secretari general del PSOE, Pedro Sánchez, ha defensat aquest dimarts a Andalusia i davant la presidenta Susana Díaz que el reconeixement de la "singularitat" de Catalunya no equival a una "desigualtat" respecte a la resta de territoris de l'Estat. "La singularitat no és una desigualtat", sinó que  "pot ser perfectament quelcom que potenciï i enriqueix la nostra convivència", perquè "singular és Andalusia, Canàries, Balears, i lògicament Catalunya". Sánchez també ha avançat la seva intenció de consultar de nou a les bases del PSOE els possibles acords que assoleixi després de les eleccions del 26-J per intentar formar govern. Segons ha afirmat, "a diferència d'altres" els socialistes preguntaran sobre "continguts". Sánchez també ha promès des d'Andalusia que el PSOE impulsarà un pla contra l'explotació laboral que reforçarà la inspecció de Treball i Seguretat Social en el compliment de la jornada labora, que tipificarà com a infracció greu la realització de jornades de treball superiors a les pactades o fora d'horari als contracts de tipus parcial. També ha promès ampliar la cobertura per desocupació i el reconeixement al dret a l'atuir als majors de 45 anys amb càrregues familiars.

Summary: Sánchez assegura davant Díaz que el reconeixement de la "singularitat" de Catalunya no equival a "desigualtat"


El líder del Grup Demòcrata a l'Ajuntament de Barcelona, Xavier Trias, creu que el cap de files de JxCat, Carles Puigdemont, no podrà ser investit president. Així ho ha expressat en una entrevista al 'Diari ARA' aquest dijous al migdia, on ha opinat que Puigdemont té un "especial interès de demostrar que no pot ser el president perquè ho impedeix Madrid". L'exalcalde de la capital catalana, que s'ha descrit com un "devot" del líder de JxCat, també ha apuntat que no creu que hi hagi noves eleccions al Parlament, alhora que ha demanat confiança per a Puigdemont: "És una persona especialment lúcida", ha constatat. Així, Trias ha subratllat que el president destituït demana que la gent no es posi neguitosa: "Deixem-lo fer, ha fet un sacrifici importantíssim", ha asseverat. El 22 de maig acaba el termini per investir un president. En cas contrari, es dissoldrà el Parlament i es convocaran eleccions per a mitjans de juliol.

Summary: Trias creu que Puigdemont no podrà ser investit president: "Vol demostrar que Madrid li ho impedeix"


El Síndic de Greuges ha obert una actuació d'ofici per investigar què van fer l'escola Maristes Sants-Les Corts i el Departament d'Ensenyament en el cas de les presumptes agressions sexuals en aquest centre de Barcelona. El síndic, Rafael Ribó, s'ha adreçat al Departament per aclarir si s'ha actuat, i en quin moment, d'acord amb els protocols, que estableixen que quan hi hagi la certesa de maltractament o abús sexual a un infant, el centre ho ha de comunicar simultàniament a la DGAIA i a la Fiscalia de Menors o al jutjat de guàrdia. Ensenyament s'ha assabentat aquesta setmana dels suposats abusos, segons han confirmat fonts del Departament a l'ACN, i el Consorci d'Educació de Barcelona ha obert un expedient informatiu al centre per verificar que l'actuació va ser la correcta.

Summary: El Síndic investiga l'actuació de les administracions davant les denúncies de presumptes abusos sexuals als Maristes


El jutjat de Martorell (Baix Llobregat) ha jutjat aquest divendres un agent de la Guàrdia Civil procedent de Sevilla que l’1 d’octubre de 2017 va actuar a l’escola la Roureda de Sant Esteve Sesrovires quan s’hi estava celebrant el referèndum d’independència. L’home està acusat de dos delictes lleus de lesions per haver colpejat dos votants que eren a l’escola. Els cops es van produir quan la Guàrdia Civil volia obrir un passadís entre la gent per deixar passar la policia judicial que havia d’endur-se les urnes. Durant el judici, l’agent ha reconegut haver actuat al centre però ha dit no recordar si va colpejar les dues persones que han presentat la denúncia. L’acusació, però, ha basat la seva tesi en un vídeo on es veu l’impacte que rep una de les víctimes quan aquesta era d’esquenes.

Summary: Jutgen un agent de la Guàrdia Civil per agredir dos votants de l’1-O en una escola de Sant Esteve Sesrovires


Actuació gairebé perfecta de la Colla Vella dels Xiquets de Valls a la plaça de la Font de Tarragona, en la diada castellera del primer diumenge de festes de Santa Tecla. Els de la camisa rosada han donat un cop d'efecte descarregant, novament, el 2d8 i el 4d9 nets la mateixa jornada. Han tancat la seva actuació descarregant un altre gamma extra, el cinc de nou amb folre, aquest després de dos peus desmuntats. La d'aquest diumenge, però, no ha estat la jornada dels Castellers de Vilafranca, que han aconseguit descarregar amb solvència la torre de nou amb folre i manilles  però s'han vist condicionats per una caiguda aparatosa a la segona ronda quan intentaven carregar el 3d9fa. La Jove de Tarragona han tancat també una jornada meritòria, descarregant el 9d8 i carregant de forma molt treballada el 5d9f. La Vella passa per un gran moment de forma i aquest primer diumenge de Santa Tecla ho ha tornat a demostrar a la plaça de la Font de Tarragona. El "tot descarregat" que han cridat al finalitzar l'actuació resumeix perfectament aquest estat de gràcia. Per primera vegada fora del concurs de castells, han aconseguit descarregar en una mateixa actuació la torre de vuit i el quatre de nou nets, sense folres. Uns gammes extra de gran dificultat i complexitat, que els de la camisa rosada han hagut de defensar amb fermesa, especialment des de la pinya i els segons.  L'única concessió, si així es pot considerar, que s'han permès els vallencs són els dos peus desmuntats a la tercera ronda –en un d'ells, la pinya ha cedit engolint dosos- i tresos abans de descarregar el seu últim gamma extra amb el qual han rubricat una excel·lent actuació: el cinc de nou amb folre. Un castell que també han hagut de defensar al màxim i que ha acabat de desfermar l'eufòria que ja han mostrat al llarg de la seva actuació. Enguany, en canvi, els Castellers de Vilafranca no han tingut el seu dia aquest primer diumenge de festes de Santa Tecla. Els verds, amb força menys efectius que en anteriors ocasions, han començat forts, descarregant de forma solvent la torre de nou amb folre i manilles. A la segona ronda han començat els maldecaps: el tres de nou amb l'agulla ha fet llenya quan l'enxaneta havia fet la primera aleta i es disposaven a deixar el pilar. La canalla s'ha després de l'estructura i s'ha despenjat del castell en una caiguda aparatosa. Aquesta circumstància ha condicionat especialment la resta d'actuació dels verds, que ja no s'han plantejat intentar un 3d10, i han aconseguit descarregar, finalment el 3d9f i el 4d9f sense grans problemes. De les colles locals, novament la Jove de Tarragona ha tancat una meritòria actuació. Els de la camisa morada han aconseguit, d'entrada, descarregar sense grans dificultats el 9d8, un dels castells que més repeteixen aquesta temporada. Amb la confiança guanyada, han intentat a la segona ronda un gamma extra, el 5d9f, que només han pogut carregar: ha fet llenya quan l'estructura ha començat a trontollar en el moment que ja baixava la canalla. A la tercera ronda, la Jove ha provat sort amb el 4d9fa, un castell que han defensat amb ungles i dents, molt costós de mantenir estable. Finalment, i quan semblava possible assolir-lo, ha acabat fent llenya in extremis quan descarregaven ja el pilar. Per últim, els Xiquets de Tarragona segueixen sense aixecar el cap i aquest diumenge, jugant a casa, s'han hagut de conformar descarregant el 4d8 i el 3d8 en cinquena ronda, després d'haver desmuntat el 3d9f en dos ocasions: en la primera, la canalla no ha vist clara l'estabilitat de l'estructura i ha decidit baixar. A la primera ronda, l'intent de 5d8 ha fet llenya quan els acotxadors i l'enxaneta ja coronaven. Cap sorpresa, finalment, a la ronda de pilars que ha tancat la diada. La Jove de Tarragona i els Castellers de Vilafranca han aixecat el pd7f. La Vella de Valls ha optat pel pd6 i els Xiquets pel pd5. La reivindicació política ha tornat a estar present en aquesta diada del primer diumenge de festes. Durant el cant dels Segadors inicial, una estelada gegant ha anat passant per sobre del públic i els castellers congregats a la plaça de la Font, molts dels quals mostraven cartells amb la frase "Fem República". També el clam contra la violència masclista, després dels fets la diada de Sant Fèlix, ha tingut una presència destacada amb una pancarta penjada en un dels balcons de l'Ajuntament de Tarragona en la qual es podia llegir "Tolerància zero amb el sexisme".

Summary: Cop d'efecte de la Vella de Valls a la diada de Santa Tecla descarregant el dos de vuit i el quatre de nou nets


La Guàrdia Urbana va detenir dissabte tres persones per fugir amb un turisme a gran velocitat pels carrers del Raval i intentar desfer-se d'una bossa amb 720 grams de marihuana. Els agents van donar l'alto a un vehicle, però aquest es va intentar escapar. Els seus ocupants van llençar la droga per la finestra. Els fets van passar cap a les 19 hores. La Guàrdia Urbana va aconseguir aturar el cotxe al carrer dels Àngels i va recuperar la marihuana. Va detenir tres persones per un delicte contra la salut pública.

Summary: Detenen tres persones per fugir amb un turisme a gran velocitat pel Raval i intentar desfer-se d'una bossa de marihuana


Els treballs d'excavació arqueològica que porta a terme la Diputació de Lleida, a través de la secció d'Arqueologia, a un solar de la corporació han tret a la llum restes romanes, medievals i d'altres èpoques al centre de Lleida. Les excavacions, que es realitzen al solar situat a la Rambla Ferran número 17-19 de Lleida, permetran documentar la llarga vida de les adoberies en aquest sector de la ciutat i com s'adaptaven a les necessitats de cada moment, fins i tot després d'haver-se enderrocat la muralla. Actualment resta aproximadament un 30% de la intervenció per conèixer amb més detall l'evolució del solar i de les adoberies que l'ocuparen al llarg del temps com a activitat principal.  La intervenció arqueològica ha permès descobrir diferents elements i estructures. D'una banda hi ha la muralla al seu tram paral·lel al diu que tancava la ciutat medieval i que delimita l'actual Centre Històric de Lleida. Es conserva en una alçada d'entre dos i tres metres dels prop de deu que tindria originalment. Aquesta estructura té la màxima protecció patrimonial com a Bé Cultural d'Interès Nacional (BCIN). També s'han localitzat diversos dipòsits i estructures de les adoberies medievals de Lleida, en funcionament fins a les darreries del segle XIX. Els elements descoberts són: dos arcs apuntats sota la mitgera del Palau de la Diputació i restes d'altres que indiquen com se sostenia la coberta de l'edifici adober; un enllosat que pot correspondre a un pati; els característics dipòsits adossats que permetien les tasques de neteja i preparació de les pells per als usos artesanals; una complexa xarxa de conduccions amb diverses reformes que mostra la forta activitat de l'espai al llarg del temps; i un pou de sínia per assegurar la disponibilitat de la capa freàtica que alimenta les adoberies. Un altre dels elements que s'han trobat durant l'excavació ha estat una sèquia a un parell de metres per fora de la muralla. Es tracta d'una gran canalització coberta amb lloses a dues vessants. Encara es desconeix la seva funcionalitat exacta però podria tractar-se de la sèquia d'Alcarràs que cita Josep Lladonosa i que fins ara no havia estat localitzada. Els elements trobats pertanyen a diferents èpoques, com les restes ceràmiques de l'època romana, la muralla de l'època medieval o la sínia d'origen andalusí.

Summary: Descobertes restes romanes i d'altres èpoques en un solar de la Diputació a Lleida


El secretari de Salut Pública, Joan Guix, ha xifrat en 19 els brots de sarna que s'han donat a Catalunya des de principis d'any, uns brots que han afectat a 136 persones.  Tot i aquestes dades, Guix ha volgut fer una crida a la calma i ha assegurat que és una situació ''normal'' i que ''la realitat és la mateixa'' que en altres anys, però que és una malaltia que ara es declara més per part dels metges. Guix ha reconegut que ''no és tan habitual'' que es doni en centres sanitaris però ha avançat que cap dels dos, el Moisès Broggi de Sant Joan Despí i l'Hospital Sant Joan de Reus, ha registrat cap nou cas els darrers dies, un fet que ha qualificat de ''bon missatge''.  Des de Salut Pública tampoc han rebut la notificació de cap cas més en un dels darrers brots declarats, a l'escola Joan Rebull de Reus, però Guix ha recordat que el període d'incubació de la malaltia és llarg, entre una i sis setmanes, i per tant, encara es pot donar cert ''degoteig'' de casos nous. També ha recordat que només es declaren els brots i no pas els casos aïllats, que també se'n donen.

Summary: Salut eleva a 19 els brots de sarna declarats aquest any


Cinc entitats d'Osona, el Grup de Defensa del Ter, Justícia Alimentària de Vic, Càrnies en Lluita, Pol·len edicions i Setembre, han creat el primer concurs literari sobre "la catàstrofe" de la indústria porcina. Tot i que la iniciativa neix a Vic, els impulsors han obert la convocatòria a tot l'Estat perquè consideren que es tracta d'una problemàtica que, cada cop més, té influència més enllà de Catalunya. "A Osona hi ha més del 50% de les fonts contaminades per nitrats, però a Catalunya la xifra se situa al 41% i el problema s'estén arreu", ha explicat la portaveu de GDT, Ginesta Mary. L'objectiu és denunciar l'impacte que té el model ramader al territori i, per tant, els relats han de tractar sobre la decadència de la industria porcina. Imaginar com serà el món si es porta l'actual model ramader fins a les últimes conseqüències. Aquesta és la finalitat del primer concurs literari de relats sobre la "catàstrofe" de la indústria porcina. La iniciativa vol posar sobre la taula, des d'un punt de vista cultural, la problemàtica d'aquesta indústria que, segons denuncien, en el cas d'Osona, suposa la contaminació de les aigües per culpa dels nitrats provinents dels purins, i la desaparició de la petita pagesia familiar i arrelada al territori.  Al concurs, hi podrà participar qualsevol persona major de setze anys. Del conjunt de relats presentats, se'n seleccionaran deu, que seran publicats per l'editorial Pol•len en una coedició entre totes les entitats. Pel que fa al jurat, estarà format per membres de les entitats convocants i persones de prestigi dins el món literari i de l'activisme.  La presentació dels relats es pot fer del 15 de febrer al 15 d'abril i l'entrega de premis tindrà lloc a la Fira Literal de Barcelona, el 24 de maig.

Summary: Cinc entitats d'Osona creen un concurs literari sobre "la catàstrofe" de la indústria porcina


El Grup de Dones de Lleida ha iniciat una campanya de recollida de firmes per demanar a la Paeria i la Generalitat la creació d'un centre públic d'acollida d'urgència per a dones víctimes de violència masclista i els seus fills. Fins al mes d'abril el servei el prestava l'entitat religiosa Dona Samaritana. L'organització feminista exigeix que es compleixi la llei del dret de les dones a l'eradicació de la violència masclista i la llei de serveis socials que obliga a disposar d'un espai d'acollida durant 15 dies per a dones i els seus fills que han hagut d'abandonar casa seva per una situació de violència. La recollida de signatures s'allargarà fins el 29 de juny. Segons el Grup de Dones de Lleida, l'organització va alertar en diferents ocasions a la Paeria sobre el servei que oferia Dona Samaritana, "sense professionals formades i sense supervisió de l'administració". Al mes d'abril Dona Samaritana deixa de prestar el servei i l'entitat feminista va presentar una moció a l'Ajuntament demanant la creació d'un centre públic amb professionals qualificades en perspectiva de gènere i atenció víctimes de violència. El ple municipal va rebutjar la moció "sense atendre la seva obligació com administració de vetllar per l'existència d'aquest servei i salvaguardar-ne la qualitat, l'atenció i la protecció deguda a les dones en situació de violència", asseguren. Per aquest motiu l'organització feminista llença una campanya de recollida se signatures i surt al carrer oferint informació als veïns i veïnes. El col·lectiu ha sol·licitat el suport de les organitzacions feministes, les entitats de dones i dels moviments socials i sindicals de la ciutat per aconseguir aquest servei. Una demanda històrica del Grup de Dones de Lleida que fa més de tres dècades que en demana la seva creació. "Ja no podem esperar més, exigim atenció i protecció", afirmen en un comunicat. A la vegada, l'entitat demana suport de la resta d'organitzacions feministes de Catalunya i els insta a revisar la situació d'acollida de les dones en els respectius municipis.

Summary: Recullen firmes a Lleida per reclamar un centre públic d'acollida d'urgència per a dones víctimes de violència masclista


Dos vehicles funeraris s'han endut els dos cossos localitzats aquest dimarts al matí al pantà de Susqueda (Selva). L'aixecament de cadàver s'ha fet a les vuit menys deu del vespre, després d'hores d'inspecció ocular, investigació i recollida d'indicis per part de la comitiva judicial. Els vehicles traslladen els cossos fins a l'Institut de Medicina Legal, on els hi faran l'autòpsia que ha de ser clau per esclarir les circumstàncies de la mort. L'autòpsia també servirà per identificar oficialment els cadàvers tot i que, segons informa Mossos d'Esquadra, tot apunta que es tractaria de la parella del Maresme que va desaparèixer fa un mes quan anava a fer una excursió amb caiac al pantà. Abans de trobar els cossos, durant el dispositiu de recerca van localitzar el vehicle i el mateix caiac dels joves. Tots dos havien estat manipulats intencionadament per fer-los desaparèixer al fons del pantà.

Summary: La comitiva judicial fa l'aixecament de cadàver dels dos cossos trobats al pantà de Susqueda


El departament de Treball, Afers Socials i Famílies de la Generalitat podrà sancionar amb la nova llei d'Igualtat casos com el veto d'entrada del pub Fissure de Lleida a un grup de joves amb síndrome de Down. Ho ha anunciat aquest divendres la consellera Dolors Bassa, que ha visitat Lleida i ha aprofitat per quedar amb aquests joves al bar Gilda, del Centre Històric de la ciutat, per fer un beure i "celebrar" que el conflicte s'hagi solucionat. "Qui no els va deixar entrar reconeix l'error i hem vingut a un bar a celebrar que totes les persones som iguals davant la llei tinguem les capacitats que tinguem i siguem com siguem", ha dit Bassa, que ha afegit que sobretot està satisfeta pel comportament dels joves de Down Lleida, que van denunciar la situació. Està previst que la nova llei d'Igualtat s'aprovi aquest estiu i preveu sancions per discriminació a les persones més enllà que per raó de sexe. Actualment el departament pot sancionar en situacions de LGTBIfòbia, com està valorant fer en el cas del professor de filosofia de Lleida, a qui li ha obert un expedient sancionador. Bassa ha anunciat que l'expedient al professor s'estudiarà i es tirarà endavant per primera vegada des del territori. La vicepresidenta de Down Lleida, Divina Fumanal, ha mostrat també la seva satisfacció per l'acord al qual sembla ser que arribaran les parts en un judici de conformitat que tindrà lloc a finals de mes i en què el propietari del pub Fissure acceptarà vuit mesos d'inhabilitació. "No volíem fer mal a ningú però no podem permetre que una situació d'aquest tipus es torni a repetir al segle XXI ni que se'ls trepitgin els drets als nostres joves", ha opinat. En el mateix sentit s'ha expressat un dels joves vetats, el Tonet Ramírez, que reconeix ara sentir-se feliç per ell i els seus companys i que aquest cas els ha donat força per seguir lluitant pels seus drets. El pub Fissure situat al carrer Alfred Perenya de Lleida, va vetar en dues ocasions, concretament la nit de divendres 31 de març i la matinada del dissabte 8 d'abril, l'accés al local a un grup de joves amb síndrome de Down i altres discapacitats intel·lectuals de l'associació. El seu propietari ha declarat aquesta setmana al jutjat per aquests fets i, segons el seu advocat, Francesc Sapena, ha lamentat "profundament" tot el que ha passat i ha recordat que aquest pub havia estat el que més gent amb síndrome de Down havia acollit abans dels fets. Considera el que ha passat un "contrasentit" però, tot i això, ha dit, "el sentit de responsabilitat de la direcció del pub ha propiciat que s'acordi amb la fiscalia una rebaixa de pena, però que no es quedin els fets sense sanció i evitar que es produeixin situacions de les mateixes característiques". Aquest acord entre les parts seria que l'acusat acceptaria vuit mesos d'inhabilitació per un delicte de discriminació, segons ha informat la fiscalia. Aquest pacte però s'haurà de fer efectiu en una vista d'acord fixada pel 27 de juny. El jutjat va acceptar la querella de la fiscalia presentada contra els responsables del pub Fissure de Lleida arran de la denúncia feta el passat 10 d'abril per l'Associació Down Lleida. La fiscalia es va querellar contra el pub perquè considerava que s'havien vist vulnerats els drets de les persones amb discapacitat intel·lectual. Down Lleida també va denunciar els fets al departament de Benestar Social i l'Agència Catalana de Consum. Els Mossos d'Esquadra van anar al lloc al moment dels fets i van obrir una acta. El març de 2013 una discoteca de Sabadell tampoc va deixar entrar un grup de persones amb síndrome de Down.

Summary: La Generalitat podrà sancionar amb la llei d'Igualtat casos com el veto d'un pub de Lleida a joves amb síndrome Down


El delegat del govern espanyol a Catalunya, Enric Millo, veu "lògic" que el PDeCat assumeixi responsabilitats pel cas Palau perquè és "l'herència política" de  Convergència Democràtica de Catalunya (CDC). En relació a la sentència que condemna Convergència a retornar 6,6 MEUR per les comissions cobrades il·legalment a canvi d'adjudicacions d'obra pública, Millo ressalta que "s'han de respectar les decisions judicials, agradin més o menys". I sosté que això afecta "òbviament" Convergència com a "primer afectat" però ressalta que les responsabilitats també s'estenen fins al Partit Demòcrata. "L'herència política de Convergència no és altra que el PDeCAT, i és lògic que una cosa no quedi desvinculada de l'altra", ha afirmat el delegat.

Summary: Millo veu "lògic" que el PDeCAT assumeixi responsabilitats pel cas Palau perquè és "l'herència política" de Convergència


Els alcaldes de Bellpuig, Salvador Bonjoch, que també és president del Consell Comarcal de l'Urgell, i Tàrrega, Rosa Maria Perelló, també vicepresidenta de la Diputació de Lleida, s'han negat a declarar per l'1-O davant la fiscalia aquest divendres. Novament, els alcaldes han estat acompanyats per centenars de persones, majoritàriament veïns dels seus municipis, que en reiterades ocasions han cridat consignes dient que ''no esteu sols'', a favor del referèndum, la independència i contra la Guàrdia Civil. Els jutjats de Cervera han viscut doncs una nova jornada reivindicativa de suport als alcaldes favorables al referèndum que ha comptat amb nombrosos càrrecs polítics dels partits PDeCAT, ERC, la CUP i En Comú Podem.  Els alcaldes de Bellpuig i Tàrrega, ambdós del PDeCAT,  han anat junts cap als jutjats de Cervera i ho han fet com ja va passar dimecres sortint de la Paeria i a peu acompanyats de tota la gent que els ha donat suport. Visiblement emocionats tant Bonjoch com Perelló han agraït les mostres de suport, tant a l'entrada com a la sortida de l'edifici judicial. En el cas de l'alcalde de Bellpuig, ha explicat el protocol que ha seguit la fiscal fent-li la lectura de les 24 preguntes tot i que ell ja li havia dit que no voldria declarar. En aquest sentit, ha valorat com a ''agredolça'' la situació que li ha tocat viure, perquè ''no estem acostumats a fer això''. Bonjoch ha assegurat que quan ''ataquen un alcalde ataquen tota la població''. Una població que, segons l'alcalde i president del consell comarcal, ha respost amb la concentració d'aquest divendres, a la qual han pogut assistir-hi, en part, gràcies a la posada en servei d'una línia d'autocar gratuïta per part d'una empresa de la comarca. De la seva part, l'alcaldessa de Tàrrega Rosa Maria Perelló, ha dit que la fiscal ha actuat amb ''absoluta cordialitat'' i que en el seu cas, com que anava després de l'alcalde de Bellpuig, ja sabia que no voldria declarar i per tant no li ha sorprès la seva reacció.  Inicialment, aquest divendres també havia de declarar l'alcalde d'Agramunt, Bernat Solé, d'ERC, però va recórrer aquesta decisió ja que ell és diputat al Parlament i se l'hauria de citar a la Fiscalia Superior de Catalunya.

Summary: Els alcaldes de Bellpuig i Tàrrega també es neguen a declarar per l'1-O i reben el suport de centenars de persones


L'Aeroport de Reus compta des d’aquesta setmana amb una nova ruta a Moscou, operada per la companyia aèria Nordwind Airlines, que connecta la capital del Baix Camp amb l’aeroport de Moscou-Sheremetyevo. La nova ruta s'operarà amb quatre moviments setmanals, els dimecres i els dissabtes, fins el 26 d'octubre, i comptarà amb 23.320 seients oferts en 106 moviments programats. En total, durant la temporada d'estiu, l'Aeroport de Reus té prevista una oferta de 31.780 seients a la Federació Russa en els 141 moviments programats. Aquestes dades suposen un augment del 43,4% en les places disponibles i del 26,5% en les operacions programades respecte al mateix període de 2018. Amb aquesta connexió, Reus inaugura la tercera nova ruta de la temporada d'estiu de 2019, en la qual supera la xifra d’1,1 milions de places ofertes, amb més de 6.000 operacions comercials previstes per les aerolínies. D’aquestes, 141 seran a Rússia, amb 31.780 seients oferts. Això suposa un augment del 43,4% en les places i del 26,5% en les operacions previstes cap a aquest país respecte al mateix període de 2018.

Summary: L’Aeroport de Reus inaugura una nova ruta a Moscou


Aquest dilluns comença el JotaCampus, l'escola d'estiu de música d'arrel i cultura popular, a Poble Nou del Delta (Montsià). Enguany per la pandèmia, l'organització ha reduït l'oferta formativa a 4 cursos al matí i 3 tallers a la tarda, el que suposa un 40% menys de participants. Les inscripcions estan completes en un any marcat per les mesures de seguretat de la covid però la resposta dels alumnes evidencia les ganes de recuperar aquest espai de cultura i descans. Algunes de les activitats es traslladaran a l'aire lliure prop d'una barraca del Delta però també es mantindran les activitats obertes al públic. Aquesta novena edició es dedica al cantautor valencià Ovidi Montllor, quan es compleixen 25 anys de la seva mort.

Summary: El JotaCampus redueix aforament i oferta per adaptar-se a la situació sanitària


El govern de Vilanova i la Geltrú ha presentat un pressupost municipal de 83,5 milions d’euros (MEUR) per a aquest 2019, xifra que suposa un increment d'un 8,4% els comptes del darrer any, aprovats en ple estiu. Pel que fa a les inversions, s’hi destinen 5,4 MEUR, amb el manteniment dels carrers i l’adquisició d’habitatge públic com a partides principals. L’executiu format per PDeCAT i Esquerra ha destacat aquest dijous en roda de premsa que aquest és el pressupost “més important de la legislatura” per a la celebració de les eleccions de maig, de manera que “es vol garantir que la maquinària de la ciutat continua funcionant amb normalitat quan hi hagi l’impàs fins la formació de govern”. Els comptes es debatran al ple del 18 de març.

Summary: Vilanova i la Geltrú presenta un pressupost municipal de 83,5 MEUR, incrementant un 8,4% el de l’últim any


Renfe Operadora ha presentat aquest dimecres a l''Smart City Expo World Congress' la plataforma 'Renfe as a Service', un dels objectius del Pla Estratègic per "reforçar la posició de la companyia davant la liberalització del mercat de viatgers" en el sector ferroviari. La plataforma integrarà diferents mitjans de transport per permetre al client "organitzar el viatge de principi a fi", a través d'un únic pagament i sense sortir de l'aplicació. 'Renfe as a Service' serà una plataforma "pública" i comptarà amb operadors com Renfe, Cabify, la plataforma de taxis Karhoo, EMT, TMB, Consorcio de Transportes de Madrid, els aparcaments SABA i els patinets CIRC. Durant els pròxims mesos, Renfe realitzarà diverses licitacions públiques per posar-la en marxa el 2020.  La plataforma, actualment en fase de desenvolupament, ha començat una prova de concepte, que tindrà una durada de tres mesos aproximadament. Durant aquest període, 500 clients freqüents tindran accés a 'Renfe as a Service' per testar "mòduls", com la planificació i l'atenció al client.

Summary: Renfe llança una plataforma que integra diferents mitjans de transport per organitzar els viatges


El president de la Generalitat, Carles Puigdemont, ha assegurat que Catalunya, a menys de 15 dies de l'1-O, "està preparada" per combatre els ciberatacs que es puguin produir abans i després del referèndum. Després de visitar la seu de l'Agència de Ciberseguretat de Catalunya a l'Hospitalet de Llobregat, Puigdemont ha recordat que durant el 9-N Catalunya "es va convertir en l'objecte de desig del ciberatac" i que amb l'agència, que ja és "una estructura d'estat indispensable" per fer front als reptes del segle XXI en matèria de seguretat, el país compta "amb un ciberparaigua molt potent i poderós" capaç de respondre als atacs que arriben constantment d'arreu del món. Segons ha explicat Jordi Puigneró, secretari per a la Governança de les Tecnologies de la Informació i la Comunicació, durant la primera quinzena d'aquest mes de setembre, l'Agència de Ciberseguretat de Catalunya ha registrat un increment del 200% en els ciberatacs de baixa intensitat i del 16% del ciberincidents, aquells que d'una manera o altre afecten un sistema, respecte el mateix període de l'any passat. L'Agència de Ciberseguretat de Catalunya, que el president de la Generalitat ha visitat acompanyat del conseller de Presidència, Jordi Turull, i de Jordi Puigneró, secretari per a la Governança de les Tecnologies de la Informació i la Comunicació, és hereva del Centre de Seguretat de la Informació de Catalunya (Cesicat) i té per objectiu la ciberseguretat al territori de Catalunya com a servei públic. Jordi Puigneró ha explicat que des de l'any 2009 el Cesicat ha fet front a més de 460 milions de ciberatacs, dels que 26.000 es van convertir en ciberincidents. Uns atacs, ha afegit, que van viure un pic màxim durant el 9-N i que van demostrar la necessitat de crear una estructura com l'Agència de Ciberseguretat de Catalunya que, amb un pressupost de 7,5 milions d'euros i 120 treballadors, esdevingués una estructura d'estat més del país. El president de la Generalitat, Carles Puigdemont, ha apuntat que "la seguretat mai és una broma" i menys la seguretat a l'espai digital que és "on creix la nostra vida, on s'expandeix la nostra economia i on establim relacions". "Si a l'entorn presencial no escatimem recursos per preservar un dret fonamental en democràcia com és la seguretat, com no hauríem de fer-ho a l'entorn digital", ha assegurat. Puigdemont ha destacat que l'objectiu és que en l'àmbit digital Catalunya esdevingui un país competent en matèria de seguretat com ja ha demostrat que ho és en l'àmbit presencial arran els atemptats terroristes del passat mes d'agost. Sobre els atacs que es puguin rebre l'1-O, Puigdemont ha recordat que en episodis cabdals com va ser el 9-N Catalunya va ser objectiu dels ciberatacs, i que tenint clar que el risc 0 "no existeix" el país està preparat per fer front a qualsevol amenaça.

Summary: Puigdemont assegura que Catalunya "està preparada" per combatre els ciberatacs l'1-O


El nou 'Pont Aeri' entre Madrid i Barcelona serà més ''flexible'', tindrà més facilitats per als usuaris i augmentarà l'oportunitat d'elegir entre més vols, gràcies a l'acord entre Iberia i la seva filial Vueling per operar conjuntament la ruta entre Madrid i Barcelona. Una de les millores que permetrà la nova oferta és la possibilitat de reservar plaça, cosa que permetrà la convivència entre la línia de bitllets oberts i bitllets amb reserva. Iberia també informa que aquest nous bitllets amb reserva tindran la mateixa flexibilitat que els bitllets oberts i per tant es podran canviar ''tantes vegades com desitgi'' l'usuari ''i sense cap cost''. La nova oferta permetrà disposar de 26 vols per cada sentit els dies laborables i fins a 13 els caps de setmana.   A partir de l'entrada en vigor d'aquestes novetats, les gestions relacionades amb el 'Pont Aeri' es podran realitzar des del web de la companyia i l'aplicació d'Iberia.  Una altra de les novetats és que en el moment que es compri el bitllet, i dins de les 24 hores abans del vol, l'usuari podran imprimir també la targeta d'embarcament facilitant una major rapidesa i comoditat per al passatger. L'acord entre Vueling i Iberia permet que la ruta entre Madrid i Barcelona, ja sigui per volar en el 'Pont Aeri' o amb tarifa convencional, disposarà de 26 vols diaris per cada sentit en dies laborables i fins a 13 vols en cap de setmana.

Summary: L'acord d'Iberia amb Vueling amplia l'oferta del 'Pont Aeri' entre Madrid i Barcelona


El primer secretari del PSC, Miquel Iceta, ha clausurat aquest diumenge els discursos de la Festa de la Rosa del seu partit, a la pineda de Gavà. I ha aprofitat per carregar contra els independentistes i contra el Govern de la Generalitat per la seva acció institucional. "Pels catalans, pel país de veritat. Menys romeries a Waterloo, més pressupost, més lleis, més reformes. i més cap, que és el que no tenen", ha recomanat als sobiranistes, tot afegint entre aplaudiments que l'independentisme "ha perdut el cap!". I és que per a Iceta, "és tan obvi que no saben on van, que encara no reconeixen que l'anterior legislatura va ser un desastre". De la mateixa manera, el líder socialista ha agraït a Pedro Sánchez el govern que ha posat en marxa a l'Estat com a president, perquè segons ell, gràcies al que fa i planteja s'està demostrant que "Espanya no és el PP". "Espanya és un país millor del que ens havien contat. Espanya no és el PP ni el PP amb l'ajuda de Cs. És un país plural, amb problemes però amb solucions que es poden aportar", ha sentenciat.

Summary: Iceta, als independentistes: "Menys romeries a Waterloo i més cap, que és el que no tenen. Han perdut el cap"


Els Mossos d'Esquadra han detingut un home de 64 anys, nacionalitat espanyola i veí de Barcelona, per haver realitzat presumptament un frau de més de 200 MEUR. En una operació que han anomenat 'Auriga', els Mossos van tenir coneixement a principis de juny que el propietari de dues empreses de promoció musical i publicitat podria està involucrat en un frau financer de tipus piramidal multimilionari. Els investigadors van comprovar que l'home s'aprofitava de la seva estructura empresarial i realitzava contractes publicitaris falsos que es finançaven pels inversors estafats. Destinava els diners que aconseguia a pagar els suposats beneficis que corresponien a les víctimes i a mantenir les empreses. Davant la possibilitat que hi hagi una gran quantitat de persones afectades  per aquesta estafa, els Mossos d'Esquadra fan una crida a les víctimes perquè s'adrecin a qualsevol comissaria, des d'on se'ls posarà en contacte amb la Unitat Central de Delictes Socioeconòmics i Falsificació de Moneda.  A través de les dues empreses, l'arrestat oferia alts rendiments en interessos, molt per sobre d'altres productes financers, si els estafats invertien diners presumptament destinats a la compra d'espais publicitaris de grups i mitjans de comunicació d'àmbit estatal i la seva posterior cessió i venda a grans societats perquè s'hi anunciessin. L'esquer era l'alt rendiment econòmic en interessos amb relació al capital invertit d'un producte, aparentment, de poc risc. El detingut simulava i falsificava les factures amb aquestes grans empreses que suposadament es volien anunciar a televisió. Aportava els contractes i factures falsificades com a garantia per obtenir el capital dels inversors. Mitjançant aquesta dinàmica, va arribar a defraudar fins a 200 milions d'euros a grans i petits inversors.  Segons fonts properes a la investigació, les dues empreses són A T A Producciones y Eventos Barcelona 2003 SL i Publiolimpia SL.  Els Mossos d'Esquadra van detenir el propietari d'aquestes dues empreses el 6 de juny com a presumpte autor d'un delicte d'estafa i falsedat documental, que va quedar en llibertat amb càrrecs. La investigació continua oberta i no es descarten més detencions. Els Mossos preveuen que el frau encara ascendeixi a més milions a mesura que vagin aflorant més víctimes.

Summary: Detingut un home per un frau de més de 200 MEUR a través de dues empreses de promoció musical i publicitat


La Comissió Europea ha reclamat "mesures addicionals" al govern espanyol per millorar la qualitat de l'aire a l'àrea metropolitana de Barcelona i a Madrid. El Ministeri per a la Transició Ecològica s'ha mostrat preocupat per la qüestió després que el comissari de Medi Ambient, Assumptes Marítims i Pesca, Karmenu Vella, hagi demanat per carta a l'executiu estatal un reforçament de les polítiques actuals perquè les superacions de diòxid de nitrogen (NO2) en aquestes dues àrees "continuen vulnerant els límits establerts per la normativa europea", segons indica el Ministeri. El govern espanyol ha ofert "cooperació" a les autoritats catalanes i madrilenyes per corregir la situació i evitar una multa del Tribunal de Justícia de la Unió Europea (TJUE). A la carta remesa a la ministra en funcions per a la Transició Ecològica Vella assenyala la necessitat d'adoptar aquestes mesures addicional per "fer front a les obligacions" en matèria de qualitat de l'aire i "assolir" el compliment dels valors límit per a l'any 2020, segons indica el Ministeri. A més, la carta arriba enmig de la polèmica generada a Madrid després que el nou executiu municipal encapçalat pel PP hagi intentat suspendre la norma de l'equip de govern anterior que prohibeix l'accés al centre de la ciutat als vehicles contaminants. En concret, l'alcalde de Madrid, José Luis Martínez Almeida, va impulsar una moratòria a les multes als conductors que accedissin a la zona prohibida, una mesura que va ser recorreguda per entitats ecologistes i que ha estat paralitzada cautelarment per un jutjat madrileny. El comissari indica a la carta que cal que "tots els actors" es "mobilitzin" per contribuir a la posada en marxa de mesures "eficaces" per "garantir" el compliment de la legislació de la UE i "salvaguardar la salut de la població".

Summary: La Comissió Europea reclama "mesures addicionals" a Barcelona i a Madrid per millorar la qualitat de l'aire


El Consell Executiu extraordinari d'aquest dissabte al matí ha aprovat crear la comissió que elaborarà el pla de reactivació econòmica i de protecció social. Així ho ha explicat el president, Quim Torra, durant la compareixença telemàtica, conjunta amb el vicepresident, Pere Aragonès. L'òrgan tindrà en una setmana la visió estratègica i de cobertura de necessitats per a fer el pla. Analitzarà les propostes d'actuació per minimitzar els efectes de la crisi del coronavirus, farà accions per anticipar-ne els efectes, demanarà estudis, i proposarà "les modificacions pressupostàries necessàries" per executar el pla. Torra presidirà la comissió, que inclourà Aragonès, Meritxell Budó, Damià Calvet, Chakir el Homrani, Àngels Chacón i Teresa Jordà. Aragonès ha explicat que la comissió també tindrà un comitè tècnic -que presidirà ell mateix- per desenvolupar la capacitat operativa del pla. S'hi inclourà la consellera Chacón i representants de diferents departaments dels àmbits empresarials i de protecció social. Durant la compareixença, Torra ha obert la porta a augmentar els impostos que depenen de la Generalitat, en afirmar que s'analitzaran "totes les eines". "Hem de mirar totes les nostres capacitats per poder actuar-hi", ha argumentat. En una línia semblant, Aragonès també ha deixat oberta la possibilitat de fer noves modificacions fiscals: "No tanquen la porta a res", ha apuntat, tot i afirmar que ara per ara "no és una necessitat". Aragonès ha subratllat que ara és el moment d'una "política econòmica expansiva" i de posar en marxa "tots els instruments de totes les administracions". "El factor diferencial sobre si ens en sortim més ràpid i millor, i d'una manera més justa per a tothom, és el sector públic i l'impacte de les mesures econòmiques en aquest àmbit", ha justificat. Per altra banda, Torra ha assegurat que no té cap informació de l'Estat sobre si el govern espanyol s'avé a aplicar el desconfinament per regions sanitàries, tal com ha assegurat l'alcaldessa de Barcelona, Ada Colau. "Confesso que ella deu tenir més informació que jo, és trist però és així", ha conclòs.

Summary: El Govern crea la comissió pel pla de reactivació econòmica que proposarà "les modificacions necessàries al pressupost"


Cinc dotacions dels Bombers treballen des de poc abans de les set de la tarda en l'extinció d'un incendi que ha tingut lloc en un pis situat a la segona planta del número 5 de l'avinguda de l'Estudi General de Lleida. Les flames, que han causat una gran fumera, han cremat el menjador d'aquest pis i el balcó, i de retruc també ha resultat afectat el balcó immediatament superior i alguna zona interior d'aquest altre habitatge. Segons informen els Bombers el foc ja està estabilitzat i no ha causat ferits. Amb tot, s'ha recomanat el confinament dels veïns per precaució.

Summary: Cinc dotacions dels Bombers treballen en l'extinció d'un incendi en un pis de Lleida


El Govern, la Paeria i la Diputació de Lleida celebraran per primera vegada conjuntament en un sol acte institucional la Diada de l'Onze de Setembre a Lleida. Tal com ha explicat el president de la Diputació, Joan Talarn, un dels objectius de fer-ho plegats és per ''donar suport'' a la gent que demana unitat; un fet que precisament a Lleida, les tres institucions han aconseguit amb els partits ''que creiem en la llibertat del nostre poble''. L'alcalde Miquel Pueyo ha dit que l'acte es vol dotar d'una dimensió ''històrica i política però també cívica i popular''. Es farà dilluns 9 de setembre a les set de la tarda a la Seu Vella i estarà presidit pel president de la Generalitat, Quim Torra. Talarn s'ha mostrat satisfet que enguany l'acte institucional de la Diada a Lleida es faci de forma conjunta entre les tres institucions ''més representatives del territori''. Ha defensat que és una ''notícia important'' amb les ''circumstàncies nacionals que viu el país''. Per això, Talarn ha considerat que amb el format unitari de l'acte es reconeixerà la tasca que han fet les persones que han defensat la identitat i el país, i sobretot aquelles que han estat perseguides, així com les que a dia d'avui estan en aquesta situació, ''sense poder exercir el seus drets polítics i civils per haver defensat la democràcia i la llibertat''. El delegat del Govern a Lleida, Ramon Farré, ha assenyalat que l'acte unitari que s'ha programat a Lleida està inspirat en l'acord unànime del Parlament que l'any 1980 va decretar l'Onze de Setembre com a festa nacional de Catalunya. Farré ha remarcat que a l'acte s'ha invitat a totes les entitats de Lleida, partits, ajuntaments i també càrrecs electes en una tasca que s'han repartit entre les tres institucions. Així mateix, ha dit que a hores d'ara no tenen constància de partits que hagin declinat la invitació d'assistir-hi. El paer en cap, Miquel Pueyo, ha considerat que serà una ''Diada feta a la lleidatana'', en referència als acords a què han arribat partits com ERC i JxCAt a la Diputació i la Paeria després de les municipals d'aquest any. En aquest sentit, ha posat èmfasi en el contrast d'altres anys com el 2018, en què hi van arribar a haver fins a 3 actes oficials organitzats per 3 institucions diferents.  A banda d'aquest acte institucional que es farà el dia 9 a la tarda, l'endemà 10 de setembre la Paeria ha organitzat, juntament amb altres entitats, una ruta guiada pels escenaris de la Guerra de Successió a Lleida a càrrec de l'historiador Pep Tort. Així mateix, Pueyo ha anunciat que participarà a la Marxa de Torxes per la Independència que es farà el mateix dia 10 a l'entorn de la Seu Vella. El dia 11, la Paeria habilitarà l'espai del Roser per fer les ofrenes. Pel que fa a la manifestació de la Diada a Barcelona, tant Pueyo com Talarn i Farré han assegurat que tenen previst assistir-hi. Serà doncs, la primera vegada que un alcalde de Lleida assisteix a la manifestació independentista de l'Onze de Setembre a la capital del país.

Summary: Govern, Paeria i Diputació de Lleida celebraran per primera vegada un acte institucional conjunt per la Diada


La Policia Local de Cambrils, al Baix Camp, ha detingut un home que portava més de tres quilos de marihuana amagats al cotxe. El van aturar en un control quan van detectar que conduïa de manera temerària, a velocitat inadequada, per la carretera que uneix Cambrils amb Montbrió del Camp. Es tracta d'un home de 36 anys, veí de Miami Platja, Mont-roig del Camp. L'arrestat portava a amagats al seient del darrera del cotxe, tapats amb una manta, vuit paquets de marihuana, uns 3,2 quilos de droga. El detingut s'enfronta a un delicte contra la salut pública i també se li han obert diligències per conduir amb el permís donat de baixa.

Summary: Detingut un conductor temerari que portava més de tres quilos de marihuana amagats al cotxe


El sindicat vol assessorar als treballadors que puguin ser víctimes de la precarietat laboral ACN Barcelona.-CCOO ha interposat una demanda contra a Aena per reclamar-li el dret a la cessió d'un local sindical a l'Aeroport de Barcelona per poder atendre els treballadors que necessitin l'assessorament del sindicat. El secretari general de CCOO del Baix Llobregat -Alt Penedès-Anoia-Garraf, Josep Maria Romero, ha lamentat que es tracta d'un conflicte "estratègic i una disputa de llarg abast" i ha assenyalat que cal "trobar fórmules per arribar a aquells segments perifèrics i més vulnerables del món laboral". El nombre de treballadors a les instal·lacions aeroportuàries pot oscil·lar entre els 16.000 i els 22.000 en funció de l'estació d'almenys 300 empreses i centres de treball. En un comunicat, el sindicat ha explicat que vol disposar d'aquest espai per "donar estabilitat i permanència física per garantir informació permanent, tutela i assessorament, el dret a la negociació col·lectiva i a la representativitat; incidir en els plans de prevenció de riscos, avaluació i vigilància i fer efectiu el control de les condicions de treball dels plecs de condicions que elabora Aena per a les empreses subcontractades".

Summary: CCOO demanda a Aena perquè li faciliti un local a l'Aeroport de Barcelona


Unes 300 persones s'han manifestat aquest dimarts al vespre a Barcelona en contra de la reobertura del Centre d'Internament d'Estrangers (CIE) de la Zona Franca, previst per als els propers dies, i per demanar el tancament de la resta de centres de l'estat espanyol. La plataforma Tancarem el CIE, que ha convocat la protesta, ha titllat de "presó racista" aquesta institució i ha denunciat "la violació sistemàtica de drets humans que s'ha produït darrere dels seus murs" en un manifest que han llegit davant la direcció de la policia espanyola, a Via Laietana. Els manifestants, que han marxat de la plaça d'Urquinaona  a la plaça de Sant Jaume, han cridat proclames com 'Cap persona és il·legal'. Alguns portaven cartells amb els rostres i les històries de persones que han perdut la vida en aquests centres.

Summary: Unes 300 persones criden en contra de la reobertua del CIE de la Zona Franca i per tancar tots els centres de l'estat


La defensa del president de la Generalitat, Quim Torra, presentarà aquest dimarts un recurs d'empara al Tribunal Constitucional demanant la suspensió de la inhabilitació com a mesura cautelaríssima, ha explicat a Rac 1 l'advocat Gonzalo Boye, que ha subratllat que el TC sempre ha acceptat suspendre la inhabilitació en tots els precedents de polítics en actiu. Al seu parer només hi ha dues opcions: que admeti el recurs i accepti les cautelars, o que no accepti el recurs, el que portaria la defensa de Torra a recórrer als tribunals europeus. Boye ha criticat la forma "precipitada" del TSJC d'executar la sentència, i tot i que diu que sempre té esperança, no s'ha mostrat gaire optimista respecte a la interpretació del dret que farà el TC.

Summary: Torra presentarà recurs d'empara al TC aquest dimarts demanant la suspensió de la inhabilitació com a mesura cautelar


Red Eléctrica posarà en servei a finals d'any la nova subestació de la MAT a Sant Julià de Ramis (Gironès), una de les peces que falten per completar el projecte dels 400 kV a la demarcació. La infraestructura, que s'ha batejat amb el nom de La Farga, ja està prenent forma. Entre d'altres, els operaris n'han instal·lat els transformadors i ara treballen per aixecar la resta d'aquest parc elèctric, que suposa una inversió de 22,4 milions d'euros (MEUR). D'aquí en sortirà, precisament, la nova línia de 220 kV que enllaçarà amb Juià (Gironès), de la qual la companyia n'ha modificat el traçat davant l'oposició del territori. D'altra banda, aquest estiu també començaran els treballs per desmantellar les línies que s'han compactat amb la MAT. Unes obres que arrosseguen anys de retard. Segons concreta el delegat de Red Eléctrica a Catalunya, Lluís Pinós, es començarà per una línia de 110 kV que creua les Guilleries, i un tram d'una altra de 220 kV al Gironès.

Summary: Red Eléctrica engegarà a finals d'any la subestació de La Farga i a l'estiu desmantellarà línies compactades amb la MAT


En un nou rècord de participació, gairebé 400 alumnes competeixen aquest dissabte en la sisena edició de la First Lego League de Tarragona, que se celebra per primera vegada al Palau Firal i de Congressos de la ciutat. La ciència, la tecnologia i la consciència social són els tres eixos que intenta despertar el programa internacional dirigit a joves. Enguany, el repte se centra en la cooperació entre humans i animals i es planteja als joves que resolguin problemes reals tot incloent la fauna en els seus projectes científics. Domènec Puig, director de l'Escola Tècnica Superior d'Enginyeria de la Universitat Rovira i Virgili (URV), ha explicat que es valora el benefici social, el treball en equip i quin aspecte de la vida milloren amb allò que plantegen. Entre els projectes hi ha un sistema de climatització per als transportadors de mascotes o un sistema d'higiene per les gallines. Els participants també fan proves amb l'ús d'un robot construït i programat per ells mateixos.

Summary: Gairebé 400 alumnes competeixen a la First Lego League de Tarragona amb el repte de resoldre problemes dels animals


La campanya 'Casa nostra, casa vostra' ha lliurat aquest dimecres 121.703 signatures d'adhesió al manifest a favor de l'acollida de persones refugiades a la presidenta del Parlament, Carme Forcadell. El coordinador de la campanya, Ruben Wagensberg, ha explicat que consideren un "èxit" les signatures aconseguides, així com la mobilització del 18 de febrer a Barcelona i el concert al Palau Sant Jordi. Tot i així, Wagensberg ha afegit que segueixen "molt preocupats" perquè des de les institucions "sembla que no s'està movent fitxa". El coordinador ha afegit que en aquestes últimes setmanes hi ha hagut un "alentiment" en l'arribada de les persones refugiades i, és per això que des de campanya continuaran exercint "mobilització i pressió" per tal d'aconseguir la seva arribada. Els coordinadors de la campanya, Lara Costafreda i Ruben Wagensberg, s'han reunit amb la presidenta del Parlament per lliurar les 121.703 signatures a favor de l'acollida de persones refugiades. Wagensberg ha explicat que, durant la trobada amb Forcadell, han valorat quines vies poden fer a través del Parlament per fer "afectiva" l'acollida de persones refugiades. A continuació, els organitzadors s'han reunit amb un membre de cada grup parlamentari per a visualitzar i valorar "la preocupació de gran part de la societat catalana". Compromisos d’acollida per part de les institucions Des de la campanya han manifestat que els compromisos d'acollida estan lluny de fer-se realitat, ja que des de la manifestació del 18 de febrer només han arribat 41 persones refugiades a l'Estat. En total, de les 17.337 persones que l'Estat es va comprometre a acollir en el marc de la Unió Europea, n'han arribat 1.100 i queden 197 dies perquè s'acabi el termini, segons informa 'Casa nostra, casa vostra'. Wagensberg ha expressat que, des de l'organització i conjuntament amb altres entitats, s'està traçant un "full de ruta" de treball amb mesures concretes que esperen que s'apliquin de forma immediata, ja que a finals de setembre s'acaba el termini que s'havia marcat el govern espanyol per acollir persones refugiades. Repartiment dels beneficis de la campanya ‘Casa nostra, casa vostra’ faran el tancament de la primera fase de la campanya a final de març i dedicaran tots els beneficis obtinguts els dedicaran a una convocatòria d’ajuts a projectes d’organitzacions que treballin en migració i refugi.

Summary: 'Casa nostra, casa vostra' lliura al Parlament 121.703 signatures a favor de l'acollida de refugiats


També demana als usuaris que consultin a les aerolínies l'antelació amb què obren els taulells de facturació per evitar cues innecessàries ACN Barcelona.-Aena ha recomanat als viatgers que aquest divendres hagin d'agafar un vol aquest divendres dirigir-se amb antelació als controls de seguretat i que, en cas d'haver de facturar, consultin a les aerolínies amb quina antelació obren els taulells de facturació per evitar cues innecessàries i aglomeracions, davant la vaga indefinida dels vigilants que començarà a partir d'aquesta mitjanit. Així mateix, els viatgers que hagin reservat aparcament podran arribar amb dues hores d'antelació mantenint la tarifa, però en cas de fer-ho abans hauran de dirigir-se a la caixa per actualitzar el temps d'estada. Per als vols des de la Terminal 2C, on només opera Easyjet, les instal·lacions no estan obertes les 24 hores i s'hi pot accedir a partir de les quatre de la matinada, dues hores abans de la sortida del primer vol. Amb tota probabilitat, els treballadors de Trablisa, empresa adjudicatària dels controls de seguretat a l'aeroport, començaran una aturada indefinida per protestar contra les condicions laborals en considerar que la companyia no respecta el laude dictat fa dos anys. Al llarg de la jornada, els treballadors estan votant la proposta de l'empresa que la direcció va entregar als representants dels treballadors en la darrera reunió de mediació al Departament de Treball. La trobada va acabar amb les posicions de les dues parts molt allunyades i sense que l'empresa atengués les reclamacions dels treballadors, com per exemple un euro més per hora per la sobrecàrrega de treball, més rotacions per afrontar les càrregues de treball o un aparcament gratuït a l'aeroport. Per la seva banda, la directora de Recursos Humans de la companyia, Pilar Albacete, va lamentar que els treballadors no volguessin negociar, un extrem que l'assessor del comitè de vaga, Juan Carlos Giménez, ha desmentit.

Summary: Aena recomana als viatgers dirigir-se amb antelació als controls de seguretat de l'Aeroport del Prat


Sis setmanes després de l'1 d'octubre encara hi ha empreses que decideixen moure la seu social fora de Catalunya, però el ritme de trasllats baixa. La setmana passada, del 6 al 10 de novembre, van ser 289 companyies (58 al dia) les que van fer el canvi, segons dades del Col·legi de Registradors d'Espanya. La setmana amb més trasllats en el domicili va ser la del 16 al 20 d'octubre: 670 companyies (134 al dia). La setmana del 23 al 27 en van ser 519 (104 al dia) i la del 30 d'octubre al 3 de novembre, en van ser 331 (83 al dia, tenint en compte que només hi havia 4 laborables). Així, comparant la mitjana diària, el nombre d'empreses que van traslladar la seva seu fora de Catalunya va caure la setmana passada un 57% en relació amb tres setmanes enrere. Tot i la tendència a la baixa, ja són 2.441 les empreses que han traslladat el domicili social de Catalunya a l'estat espanyol.  Pel que fa a les dades per demarcacions, a Barcelona, la setmana passada també va haver-hi un 57% menys de trasllats de seu social en relació a la mitjana diària de la setmana del 16 al 20 d’octubre. Mentre que fa tres setmanes van moure la seu social fora de Catalunya 594 companyies (119 al dia), la setmana del 6 al 10 de novembre en van ser 253 (51 diàries). Una tendència a la baixa ja iniciada la setmana anterior, del 30 d'octubre al 3 de novembre, en la qual 285 empreses (71 diàries) van canviar de domicili social. L'anterior, del 23 al 27 d’octubre, van ser-ne 474 (95 al dia). En conjunt, des de l'1-O són 2.177 les empreses de la demarcació de Barcelona que han traslladat la seu a l’estat espanyol. A la resta de demarcacions també es constata un descens respecte les dades de fa tres setmanes. Lleida és la que registra un descens més pronunciat, amb un 71% menys de trasllats en les darreres tres setmanes. Mentre que la setmana del 6 al 10 de novembre en van ser 9 (2 diàries), la del 16 al 20 d'octubre van ser-ne 35 (7 al dia). Les setmanes del 23 al 27 d'octubre i del 30 d'octubre al 3 de novembre van canviar de seu una mitjana de 4 empreses al dia. En total, han mogut la seu de Lleida 94 companyies.  En relació a Girona, les dades es mantenen estables. El descens és similar al de la setmana anterior, d'un 33%. Del 6 al 10 de novembre, van marxar 12 empreses (2 al dia). La mateixa mitjana que les setmanes del 23 al 27 d'octubre i del 30 d'octubre al 3 de novembre. En canvi, la setmana amb més trasllats, del 16 al 20 d'octubre, van ser 3 al dia –amb 14 trasllats en total-. En termes absoluts, Girona és la demarcació amb menys trasllats: 57 des de l'1-O. A Tarragona, es constata un canvi de tendència respecte la setmana passada. Del 6 al 10 de novembre van traslladar la seu 15 empreses (3 al dia) mentre que la setmana de referència –del 16 al 20 d'octubre- van ser-ne 27 (5 diàries). Això suposa un descens del 40% del ritme de trasllats. En canvi, la setmana del 30 d'octubre al 3 de novembre van fer-ho 6 al dia -23 empreses en quatre dies laborables- i la setmana anterior, del 23 al 27 d’octubre van ser 4 diàries -un total de 20 aquella setmana-. Així doncs, a Tarragona han mogut la seu 113 companyies des de l'1-O.

Summary: El nombre d'empreses que traslladen la seu social fora de Catalunya cau un 57% en tres setmanes


Els Mossos d'Esquadra van detenir dilluns un veí de Lleida de 42 anys per suposadament robar 3 telèfons mòbils valorats amb més de 1.000 euros en una botiga situada al carrer Major de la capital del Segrià. Segons la policia els fets van tenir lloc dissabte a la matinada quan l'home, que té nombrosos antecedents per fets similars, va forçar la reixa de l'establiment fins poder-la aixecar aproximadament un pam de terra de manera que es va poder esmolir per sota per tal de forçar la porta corredora d'accés a la botiga. Arrel dels fets els mossos van iniciar una investigació i els indicis recollits els van portar a pensar que l'autor podria ser el detingut, que viu a la zona on es troba situada aquesta botiga.

Summary: Detingut un veí de Lleida per robar 3 mòbils valorats amb més de 1.000 euros en una botiga del carrer Major


S’han canviat els seients i s’ha habilitat més espai per a les bicicletes  ACN Barcelona.-La companyia Renfe ha finalitzat la renovació de l’interior de 18 trens de Regionals de la sèrie 447, que comptaran amb més pantalles informatives amb les parades de les línies i connexions amb altres transports i més espai per a les bicicletes, entre d’altres. En un comunicat, Renfe explica que s’ha millorat la comoditat i l’ergonomia dels seients i l’espai dels clients durant el viatge i a cada comboi se li ha canviat la il·luminació, els polsadors i la climatització. Cada tren disposarà d’un total de 581 places per a viatgers, de les quals 179 són seients. Els nous trens també disposen d’un nou cotxe situat al mig amb una porta més baixa per facilitar l’accés a persones amb mobilitat reduïda, que també tindran un espai reservat.  Les tasques de renovació s’han dut a terme aprofitant els entrades a taller de les unitats en el moment que s’han d’executar les tasques de manteniment amb l’objectiu de no alterar el servei habitual de Rodalies. Els treballs es van iniciar fa un any i han comptat amb un pressupost de 22,5 milions d’euros.

Summary: Renfe renova l’interior de 18 trens de Regionals


La processó del Sant Enterrament serà un any més l'acte principal de la programació de la Setmana Santa a Girona, juntament amb les desfilades dels Manaies. Els actes es faran la setmana del 2 a l'11 d'abril. El primer de tots serà el pregó inaugural, enguany a càrrec del monjo de Montserrat P. Bernat Juliol. Pel que fa a la cloenda, s'ha programat un concert de la banda La Lira de Vilafamés a la plaça de la Independència. Tal com ha subratllat el regidor de Cultura, Dinamització del Territori i Joventut de l’Ajuntament de Girona, Carles Ribas, es tracta d'unes propostes que no es podrien tirar endavant sense la feina d'un gran nombre de "voluntaris" que ho fan possible.  L'Ajuntament de Girona juntament amb el tresorer de la Junta de Confraries de Setmana Santa, Emiliano Castro; el president de la Confraria de Jesús Crucificat – Manaies de Girona, Narcís Reixach, i el vicepresident de Manaies de Girona, Xavier Cassan, han presentat aquest dilluns al matí la programació de la Setmana Santa.  La processó del Sant Enterrament tindrà lloc el Divendres Sant - 10 d’abril-, mentre que els Manaies desfilaran dos dies: el dimecres 8 d’abril i el divendres 10, abans i durant la processó. Com cada any, aquesta sortirà a les nou del vespre de la Catedral, punt on tornarà aproximadament dues hores després. A partir del migdia del divendres es podran veure els passos que formaran part de la processó en una exposició a la plaça de la mateixa Catedral. Com a novetat, aquest any el recorregut passarà pel lateral oest de la plaça de Catalunya, i la façana l’Ajuntament de Girona estarà il·luminada de morat per donar llum i color al pas de la desfilada per la plaça del Vi. Els Manaies formaran part de la processó i, prèviament, a dos quarts de set del vespre, desfilaran per la ciutat per anar a recollir el pendonista d’honor, que enguany és Robert Xifra Anglada. El penó es lliurarà el dimecres 8 d’abril, en una desfilada que sortirà a dos quarts de vuit del vespre des del castrum de Sant Lluc. Un monjo de Montserrat de pregoner La programació d’actes de Setmana Santa començarà amb el pregó inaugural a càrrec del monjo de Montserrat P. Bernat Juliol el 2 d’abril i acabarà amb el concert de la banda La Lira de Vilafamés el dissabte 11 d’abril, a partir de les dotze del migdia, a la plaça de la Independència. Els concerts de música sacra a les esglésies del Mercadal i de la Mare de Déu dels Dolors, els viacrucis a la Catedral i al Camí de les Creus, la benedicció de les palmes, l’Exposanta o l’exposició al castrum de Sant Lluc completen les activitats d’aquest any, que van començar a la ciutat el Dimecres de Cendra del passat 26 de febrer, i que acabaran l’11 d’abril per celebrar la festivitat de la Setmana Santa.

Summary: Les desfilades dels Manaies tornaran a protagonitzar els principals actes de la Setmana Santa a Girona